Στίβεν Τζέραρντ

Ο Στίβεν Τζορτζ Τζέραρντ, MBA (Steven George Gerrard, γεννήθηκε 30 Μαΐου 1980) είναι Άγγλος πρώην επαγγελματίας ποδοσφαιριστής και πλέον προπονητής ποδοσφαίρου. Η θέση του ήταν στο κέντρο, συνήθως ως κεντρικός μέσος, αν και έχει παίξει και σε άλλες θέσεις της μεσαίας γραμμής.  Θεωρείται ένας από τους σημαντικότερους Άγγλους ποδοσφαιριστές, καθώς και ένας από τους καλύτερους κεντρικούς μέσους της γενιάς του σε παγκόσμιο επίπεδο.

Ο Τζέραρντ πέρασε το μεγαλύτερο μέρος της επαγγελματικής του ποδοσφαιρικής καριέρας στη Λίβερπουλ. Ο πρώτος του αγώνας ήταν το 1998 , ενώ από την περίοδο 2000-2001 (τη χρονιά που η Λίβερπουλ κατέκτησε το κύπελλο ΟΥΕΦΑ), έγινε βασικός  μέχρι και το 2015 , όταν αποχώρησε από την ομάδα. Το 2003 έγινε αρχηγός της ομάδας. Έχει κερδίσει 2 Κύπελλα Αγγλίας, 3 Λιγκ Καπ, ένα Κύπελλο ΟΥΕΦΑ, ένα Τσάμπιονς Λιγκ, καθώς και 2 ευρωπαϊκά Σούπερ Καπ. Με την φανέλα της Λίβερπουλ έπαιξε συνολικά σε 710 παιχνίδια σκοράροντας 186 γκολ. Τελείωσε την καριέρα του στους Λος Άντζελες Γκάλαξι όπου έπαιξε για δύο σεζόν. Ήταν μέλος και της εθνικής ομάδας της Αγγλίας με 114 συμμετοχές και 21 γκολ, ενώ διατέλεσε και αρχηγός της από το 2012 μέχρι το 2014 όταν και αποχώρησε.

Πρώτα βήματα
Ο Τζέραρντ γεννήθηκε στις 30 Μαΐου του 1980 στο Γουίστον του Μερσεϊσάιντ. Ξεκίνησε να παίζει ποδόσφαιρο στους Γουίστον Τζούνιορς, όπου σκάουτερ της Λίβερπουλ τον είδαν για πρώτη φορά. Πήγε στην ακαδημία της Λίβερπουλ όταν ήταν 9 ετών. Το πρώτο του επαγγελματικό συμβόλαιο το υπέγραψε στις 5 Νοεμβρίου του 1997 .

Λίβερπουλ 
Ο Τζέραρντ έκανε το ντεμπούτο το με την πρώτη ομάδα στις 29 Νοεμβρίου 1998. Ο πρώτος του ευρωπαϊκός αγώνας ήταν σε αγώνα του κυπέλλου ΟΥΕΦΑ εναντίον της Θέλτα. Συνολικά αγωνίστηκε σε 13 αγώνες, ως αλλαγή του τραυματισμένου τότε Τζέιμι Ρεντναπ.

Στην περίοδο 1999-2000  στον αγώνα με την Έβερτον ξεκίνησε ως αλλαγή όμως, λίγο αργότερα, πήρε την πρώτη κόκκινη κάρτα της καριέρας του για ένα σκληρό φάουλ. Στην ίδια σεζόν, σκόραρε το πρώτο του γκολ εναντίον της Σέφιλντ Γουένσντεϊ, στη νίκη της Λίβερπουλ με 4-1. Αργότερα, ξεκίνησε να υποφέρει από πόνους στην πλάτη και η διάγνωση ήταν αποτέλεσμα ταχύτερης απ' το κανονικό ανάπτυξης και ταυτόχρονα κόπωσης. Για να αντιμετωπιστεί το πρόβλημα, χρειάστηκαν 4 ξεχωριστές επεμβάσεις.  

Στην περίοδο 2000-01, ο Τζέραρντ αγωνίστηκε ως βασικός σε 50 αγώνες και μάλιστα, σε ηλικία 20 ετών. Σκόραρε 10 φορές και κέρδισε με τη Λίβερπουλ το Λιγκ Καπ εκείνης της περιόδου, το κύπελλο Αγγλίας, αλλά και το κύπελλο ΟΥΕΦΑ στον τελικό με την Ντεπορτίβο Αλαβές, στον οποίο και σκόραρε.  

Τον Σεπτέμβριο του 2004, τραυματίστηκε στον αγώνα πρωταθλήματος εναντίον της Μάντσεστερ Γιουνάιτεντ κι αυτό τον κράτησε μακριά από τα γήπεδα μέχρι το τέλος Νοεμβρίου. Η επιστροφή του σημαδεύτηκε με ένα από τα πιο όμορφα και συνάμα σημαντικά, γκολ της καριέρας του. Το πέτυχε λίγο πριν το τέλος του αγώνα με τον Ολυμπιακό στο Άνφιλντ. Η Λίβερπουλ χρειάζονταν προβάδισμα με 2 γκολ διαφορά και το σκορ ήταν 2-1 υπέρ της. Τότε, η μπάλα του στρώθηκε κι ο Τζέραρντ έριξε έναν δεξί κεραυνό που καρφώθηκε στην γωνία του Νικοπολίδη. Το γκολ αυτό το πανηγύρισε δεόντως, όπως και περίπου 46.000 οπαδοί της Λίβερπουλ μέσα στο γήπεδο. Ο Τζέραρντ, τότε, ίσως έδειξε για πρώτη φορά την ηγετική του πλευρά. Παρ' όλ' αυτά, στον τελικό του Λιγκ Καπ στις 27 Φεβρουαρίου του 2005, πέτυχε αυτογκόλ, το οποίο εν τέλει κρίθηκε καταλυτικό για την ήττα με 3-2 από την Τσέλσι . Η μεγαλύτερη στιγμή εκείνης της χρονιάς, αλλά και της καριέρας του, είναι αναμφίβολα ο τελικός του Τσάμπιονς Λιγκ με τη Μίλαν στην Κωνσταντινούπολη, στις 25 Μαΐου 2005. Στο πρώτο ημίχρονο οι Μιλανέζοι κυριάρχησαν και οι παίκτες οδηγήθηκαν στα αποδυτήρια με σκορ 3-0. Στο δεύτερο ημίχρονο, όμως, το σκηνικό άλλαξε ριζικά. Την αρχή έκανε ο Στίβεν στο 54', με κεφαλιά και μείωσε το σκορ σε 3-1. Μετά από 4 λεπτά, ο Σμίτσερ έκανε το 3-2. Και στο 60', ο Τζέραρντ κέρδισε το πέναλτι από τον Γκατούζο, το οποίο μετέτρεψε σε γκολ ο Αλόνσο. Στην παράταση, ο Μπενίτεθ έβαλε τον Τζέραρντ λίμπερο αλλά και δεξί μπακ κι αυτός απέδειξε γιατί θεωρείται μεγάλος ποδοσφαιριστής. Ο αγώνας οδηγήθηκε στα πέναλτι αλλά δε χρειάστηκε να εκτελέσει πέναλτι και αυτός για να κατακτήσει η Λίβερπουλ το τρόπαιο, όμως ήταν επιλεγμένος για το πέμπτο πέναλτι της ομάδας του. Αναδείχτηκε πολυτιμότερος παίκτης του αγώνα και στη συνέχεια ως ο καλύτερος παίκτης της χρονιάς από την ΟΥΕΦΑ.

Ο Τζέραρντ σκόραρε 23 γκολ την περίοδο 2005-06 σε 53 εμφανίσεις. Πήρε το βραβείο του παίχτη της χρονιάς, που απονέμουν οι ίδιοι οι ποδοσφαιριστές κατά την κρίση τους. Έτσι έγινε ο πρώτος παίχτης της Λίβερπουλ που κέρδισε αυτό το βραβείο, μετά τον Τζον Μπαρνς το 1988. Στον τελικό του Λιγκ Καπ με τη Γουέστ Χαμ σκόραρε 2 φορές. Το ένα από τα γκολ του έστειλε τον αγώνα στην παράταση και αφού τέλειωσε κι αυτή ισόπαλη, ο αγώνας οδηγήθηκε στη διαδικασία των πέναλτι. Ο σύλλογος κέρδισε δεύτερο συνεχόμενο μεγάλο τρόπαιο στα πέναλτι. Αυτά τα γκολ τον έκαναν τον μόνο παίχτη που σκόραρε και στους 4 μεγάλους τελικούς που μπορεί να συμμετέχει  Βρετανός ποδοσφαιριστής. Την περίοδο 2006-07, στους ημιτελικούς με την Τσέλσι στο Τσάμπιονς Λιγκ, έδωσε μια ασίστ και σκόραρε ένα πέναλτι με αποτέλεσμα η Λίβερπουλ να περάσει στον δεύτερο ευρωπαϊκό τελικό της μέσα σε 3 χρόνια. Αντίπαλος και πάλι ήταν η Μίλαν . Η Λίβερπουλ αυτή τη φορά, όμως έχασε με 2-1. Αξιοσημείωτο το γεγονός ότι αυτή η πραγματική γιορτή του ποδοσφαίρου έγινε στην Αθήνα και ο τελικός πραγματοποιήθηκε στο Ο.Α.Κ.Α. Το μήνα Νοέμβριο σκόραρε σε όλους τους αγώνες (διαφόρων διοργανώσεων) που αγωνίστηκε εκτός από έναν. Μετά το γκολ του με τη Μαρσέιγ, έγινε ο πρώτος παίχτης μετά τον Τζον Όλντριτζ που σκόραρε σε 7 συνεχόμενους αγώνες της Λίβερπουλ σε όλες τις διοργανώσεις.

Στις 13 Απριλίου του 2008 έπαιξε για 300η φορά στο αγγλικό πρωτάθλημα εναντίον της Μπλάκμπερν. Σκόραρε το πρώτο γκολ και τέλειωσε τη σεζόν με 22 γκολ. Μπήκε στον κορυφαία ενδεκάδα για πέμπτη συνεχόμενη φορά και για έκτη φορά στην καριέρα του.

Την περίοδο 2008-09 είχε ίσως την καλύτερή του χρονιά σημειώνοντας 24 γκολ σε όλες τις διοργανώσεις που αγωνίστηκε. Η Λίβερπουλ μετά από χρόνια ήταν τόσο κοντά στην κατάκτηση του πρωταθλήματος, ενώ έκανε και ρεκόρ συλλογής πόντων στο πρωτάθλημα (από τότε που ξεκίνησε η Πρέμιερ Λιγκ). Ήταν αυτός που την οδήγησε στη φάση των "16" του Τσάμπιονς Λιγκ καθώς πέτυχε 5 γκολ στη φάση των ομίλων. Στον επαναληπτικό με τη Ρεάλ Μαδρίτης στο Άνφιλντ σκόραρε δύο φορές στο 4-0. 
Στο πρωτάθλημα, σκόραρε και στο αξέχαστο 1-4 της Λίβερπουλ στο Ολντ Τράφορντ επί της Μάντσεστερ Γιουνάιτεντ. Όμως, οι δικές του απουσίες κι αυτές του άλλου μεγάλου αστεριού της ομάδας, Φερνάντο Τόρρες, υποχρέωσαν τη Λίβερπουλ να μείνει χωρίς τίτλους για τη χρονιά αυτή.

Οι περίοδος 2009-10 και 2010-11 δε στέφθηκαν από επιτυχίες για την ομάδα του Μερσεϊσάιντ, ενώ ο Τζέραρντ στάθηκε άτυχος αρκετές φορές, καθώς υπέφερε από τραυματισμούς.  Επέστρεψε στους αγώνες στις 15 Οκτωβρίου του 2011, για ν' αγωνιστεί και πάλι κόντρα στην Μάντσεστερ Γιουνάιτεντ, στο ντέρμπι του Άνφιλντ. Το ματς έληξε 1-1, με τον Τζέραρντ να σημειώνει ένα ακόμη εξαιρετικό γκολ, με εκτέλεση φάουλ, ανοίγοντας το σκορ για την ομάδα του. 

Στις 3 Αυγούστου 2013, η Λίβερπουλ έπαιξε με τον Ολυμπιακό, εναντίον του οποίου σκόραρε αναμφισβήτητα το πιο διάσημο γκολ του, στο Άνφιλντ για φιλανθρωπικούς σκοπούς άντλησης κεφαλαίων στον αγώνα προς τιμήν του.   Στις 5 Οκτωβρίου, σκόραρε στο 3-1 επί της Κρίσταλ Πάλας, και να γίνει ο πρώτος ποτέ παίκτης της Λίβερπουλ που σκοράρει σε 15 διαδοχικά πρωταθλήματα. Επίσης, τον Οκτώβριο του 2013, έγινε ο μακροβιότερος αρχηγός της Λίβερπουλ.

Στις 16 Μαρτίου 2014, σκόραρε δύο πέναλτι και έχασε ένα στην νίκη με 3-0 επί Μάντσεστερ Γιουναιτεντ στο Ολντ Τράφορντ. Στις 6 Απριλίου, σκόραρε άλλα δύο πέναλτι, όταν η Λίβερπουλ νίκησε την Γουέστ Χαμ 2-1 για να πάει στην πρώτη θέση του πίνακα της Πρέμιερ Λιγκ με πέντε αγώνες για το φινάλε. Στις 27 Απριλίου, η Λίβερπουλ αντιμετώπιζε την Τσέλσι τρία παιχνίδια πριν το τέλος της χρονιάς. Ο Τζέραρντ γλίστρησε με αποτέλεσμα ο Ντεμπά Μπα να τον προσπεράσει και να σκοράρει το νικητήριο γκολ για την Τσέλσι, το οποίο σήμανε ότι οι ελπίδες τίτλου της Λίβερπουλ δεν ήταν πλέον στα χέρια τους. Τελείωσε τη σεζόν με 13 γκολ και ήταν ο παίκτης με τις περισσότερες ασίστ με 13. 

Στις 6, Ιανουαρίου, 2015  σκόραρε δύο γκολ στον 3ο γύρο του FA Cup 2014-15 σε μια νίκη 2-1 με αντίπαλο την Γουίμπλεντον ΦΚ  και ακολούθησαν μια άλλα δύο γκολ στο ματς εναντίον Λέστερ. Στις 4 Φεβρουαρίου 2015, έκανε την 700ή εμφάνισή του για το Λίβερπουλ, στον αγώνα για το Κύπελλο απέναντι στην Μπόλτον.

Έκανε την 500η εμφάνισή του στο πρωτάθλημα σε μια λευκή ισοπαλία εναντίον της Γουέστ Μπρομ στις 25 Απριλίου και έγινε ο τρίτος παίκτης στην ιστορία που πετυχαίνει 500 ή περισσότερες εμφανίσεις στην Πρέμιερ Λιγκ για ένα σύλλογο. Η τελευταία εμφάνισή του για την Λίβερπουλ στο Άνφιλντ ήταν στις 16 Μαΐου κατά της Κρίσταλ Πάλας ΦΚ στην  ήττα με 1-3. Η τελική εμφάνισή του για τον σύλλογο ήταν οκτώ ημέρες αργότερα στην ήττα με 6-1 στο Στόουκ αν και σκόραρε στο παιχνίδι.

Λος Άντζελες Γκάλαξι 
Στις 7 Ιανουαρίου 2015, οι LA Galaxy του MLS ανακοίνωσαν την υπογραφή του Τζέραρντ με συμβόλαιο 18 μηνών. Στις 14 Ιουλίου,  έκανε το επίσημο ντεμπούτο του , σε αγώνα με την Ρεάλ Σολτ Λέικ για τα προημιτελικά του Open Cup. Έκανε το ντεμπούτο του στο MLS, στις 17 Ιουλίου, σκοράροντας μια φορά, ενώ έδωσε την ασίστ για το γκολ του χατ-τρικ από τον πρώην συμπαίκτη του στην Λίβερπουλ, Robbie Keane. Αυτόν το μήνα, ο Τζέραρντ ήταν ένας από τους 22 παίκτες που βρέθηκε στο MLS All-Star Game 2015 ρόστερ. Έκανε 13 εμφανίσεις σε όλη την κανονική περίοδο, πετυχαίνοντας ένα ακόμα γκολ. 
Επαιξε το τελευταίο παιχνίδι του στις 6 Νοεμβρίου 2016 στην ήττα στα πέναλτι για το MLS Cup πλέι-οφ απέναντι στο Κολοράντο Ράπιντς όπου άνοιξε το σκορ στα πέναλτι .  

Στις 24 Νοεμβρίου 2016 ανακοίνωσε το τέλος της  καριέρας του .

Διεθνής καριέρα 

Ο Τζέραρντ έκανε το ντεμπούτο του με την εθνική ομάδα το 2000. Έχει αγωνιστεί στην τελική φάση του Ευρωπαϊκού Πρωταθλήματος (Euro) 2000 και 2004 ενώ έχει αγωνιστεί στην τελική φάση του Παγκοσμίου Κυπέλλου το 2006 στη Γερμανία, όπου ήταν και πρώτος σκόρερ της Αγγλίας, στην τελική φάση του Παγκοσμίου Κυπέλλου το 2010 στα γήπεδα της Νοτίου Αφρικής, καθώς και στην τελική φάση του Παγκοσμίου Κυπέλλου το 2014 στα γήπεδα της Βραζιλίας που ήταν και το τελευταίο του καθώς αποσύρθηκε από την εθνική ομάδα της χώρας του έχοντας 114 συμμετοχές και 21 γκολ. Σε 38 αγώνες υπήρξε αρχηγός της Εθνικής Αγγλίας.

Προπονητής 
Τον Απρίλιο του 2017 ο Τζέραρντ, ανακοινώθηκε ως προπονητής του τμήματος Κ-18 της Λίβερπουλ.

Ένα χρόνο μετά, τον Απρίλιο του 2018, συμφώνησε με την ομάδα των Ρέιντζερς, ως πρώτος προπονητής. Ο Άγγλος τεχνικός δούλεψε στους «Τζερς» για μια τριετία, σημειώνοντας σημαντικές επιτυχίες τόσο εντός όσο και εκτός των συνόρων. Υπό τις οδηγίες του, η Ρέιντζερς επέστρεψε στην κορυφή του σκωτσέζικου ποδοσφαίρου μετά από 10 χρόνια, κατακτώντας αήττητη το πρωτάθλημα Σκωτίας της σεζόν 2020-21. 

Τον Νοέμβριο του 2021 αποχώρησε για να επιστρέψει στην Πρέμιερ Λιγκ ως προπονητής, υπογράφοντας συμβόλαιο με την Άστον Βίλα. Από την Άστον Βίλα απολύθηκε τον Οκτώβριο του 2022.

Τίτλοι-Διακρίσεις
Με τη Λίβερπουλ:
 Κύπελλο Αγγλίας: 2001, 2006 (φιναλίστ: 2012)
 Λιγκ Καπ: 2001, 2003, 2012 (φιναλίστ: 2005) 
 FA Community Shield: 2001, 2006
 ΟΥΕΦΑ Τσάμπιονς Λιγκ: 2005 (φιναλίστ: 2007)
 Κύπελλο ΟΥΕΦΑ: 2001
 ΟΥΕΦΑ Σούπερ Καπ: 2001, 2005

Ατομικές 
 PFA Νέος παίχτης της χρονιάς: 2000-01
 PFA Παίκτης της χρονιάς (επιλεγμένος από τους οπαδούς): 2000-01, 2008-09
 UEFA Καλύτερος ποδοσφαιριστής σε σύλλογο: 2004-05
 Τσάμπιονς Λιγκ: Παίκτης του αγώνα σε τελικό: 2004-05
 FIFA Club World Championship Ασημένια Μπάλα: 2005
 Χρυσή Μπάλα: 3η θέση: 2005
 PFA Καλύτερος ποδοσφαιριστής (επιλεγμένος από συναδέλφους του): 2005-06
 FA Cup Παίκτης του αγώνα σε τελικό: 2005-06
 FIFPro World XI: 2006-07, 2007-08
 UEFA Ενδεκάδα της χρονιάς: 2004-05, 2005-06, 2006-07
 PFA Ενδεκάδα της χρονιάς: 2000-01, 2003-04, 2004-05, 2005-06, 2006-07, 2007-08, 2008-09, 2013-14
 Πρώτος σκόρερ της Λίβερπουλ: 2004-05, 2005-06, 2008-09, 2014-15
 Παίκτης της χρονιάς της Λίβερπουλ: 2004, 2006, 2007, 2009

Τάγματα 
 Μέλος του Τάγματος της Βρετανικής Αυτοκρατορίας: 2007

Παραπομπές

Μέσοι ποδοσφαιριστές
Ποδοσφαιριστές Λίβερπουλ Φ.Κ.
Άγγλοι ποδοσφαιριστές
Ποδοσφαιριστές Εθνικής Αγγλίας
Ποδοσφαιριστές Εθνικής Αγγλίας Κ21
Ποδοσφαιριστές Παγκοσμίου Κυπέλλου 2010
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Παγκοσμίου Κυπέλλου 2006
Ποδοσφαιριστές Ευρωπαϊκού Πρωταθλήματος 2004
Ποδοσφαιριστές Ευρωπαϊκού Πρωταθλήματος 2000
Ποδοσφαιριστές Πρέμιερ Λιγκ
Ποδοσφαιριστές Παγκοσμίου Κυπέλλου 2014
Άγγλοι αυτοβιογράφοι
FIFA Century Club